Mareka 14 | Bibele e Inthaneteng | Phetolelo ea Lefatše le Lecha
14 Joale paseka+ le mokete+ oa mahobe a sa lomosoang e ne e tla ba teng matsatsi a mabeli hamorao.+ ’Me baprista ba ka sehloohong le bangoli ba ne ba batla kamoo ba ka mo tšoarang ka leraba la bolotsana le ho mo bolaea;+ 2 kaha ka ho pheta-pheta ba ile ba re: “Eseng moketeng; mohlomong ho ka ’na ha e-ba le moferefere har’a batho.”+ 3 Ha a ntse a le Bethani ka tlung ea Simone molepera,+ ha a ntse a otlile ka lehlakore lijong, mosali e mong a tla a nkile pitsana ea alabastera ea oli e nkhang hamonate, nareda ea ’nete, e theko e boima haholo. Ha a bula pitsana ea alabastera ka ho e pshatla a qala ho e tšela hloohong+ ea hae. 4 Ho ne ho e-na le ba bang ba halefileng har’a bona: “Ke hobane’ng ha ho bile le tšenyo ee ea oli e nkhang hamonate?+ 5 Etsoe oli ena e nkhang hamonate e ka be e rekisitsoe ka lidenari tse ka holimo ho makholo a mararo e be li fuoe mafutsana!” ’Me ba ne ba mo halefetse haholo.+ 6 Empa Jesu a re: “Mo tloheleng. Ke hobane’ng ha le leka ho mo khathatsa? O nketselitse ketso e ntle.+ 7 Etsoe kamehla le na le mafutsana,+ ’me neng kapa neng ha le batla le ka a etsetsa molemo kamehla, empa le ke ke la ba le ’na kamehla.+ 8 O entse seo a neng a ka se khona; o itlamile esale pele ho tšela ’mele oa ka ka oli e nkhang hamonate ka lebaka la lepato.+ 9 Kannete ke re ho lōna, Kae kapa kae moo litaba tse molemo li boleloang teng lefatšeng+ lohle, seo mosali enoa a se entseng le sona se tla boleloa e le sehopotso sa hae.”+ 10 Judase Iskariota, e mong oa ba leshome le metso e ’meli, a tloha a ea ho baprista ba ka sehloohong e le hore a ba ekele eena.+ 11 Ha ba ho utloa, ba thaba ’me ba tšepisa ho mo fa chelete+ ea silevera. Kahoo a qala ho batla kamoo a ka mo ekang kateng ha ho loketse.+ 12 Joale ka letsatsi la pele la mahobe a sa lomosoang,+ ha ba etsa phofu ea paseka sehlabelo kamoo e neng e le tloaelo, barutuoa+ ba hae ba re ho eena: “Ke hokae moo u batlang hore re ee ’me re u lokisetse ho jela paseka teng?”+ 13 Eaba o roma barutuoa ba hae ba babeli ’me o re ho bona: “Kenang motseng, ’me le tla teana le monna ea jereng nkho ea letsopa ea metsi.+ Le mo latele, 14 ’me kae kapa kae moo a kenang teng le re ho mong’a ntlo, ‘Mosuoe o re: “E kae kamore ea baeti eo nka jelang paseka+ ho eona le barutuoa+ ba ka?”’ 15 ’Me o tla le bontša kamore e khōlō e ka holimo, e lokisitsoeng e nang le thepa; le re lokisetse moo.”+ 16 Kahoo barutuoa ba tsoa, eaba ba kena motseng ’me ba fumana ho le feela joalokaha a ne a ba boleletse; eaba ba lokisetsa paseka.+ 17 Ka mor’a hore shoalane e tšoare a tla le ba leshome+ le metso e ’meli. 18 Ha ba ntse ba otlile ka lehlakore tafoleng ’me ba ja, Jesu a re: “Kannete ke re ho lōna, E mong oa lōna, ea jang+ le ’na, o tla nkeka.”+ 19 Ba qala ho sareloa ’me ba re ho eena ka bomong: “Na ke ’na?”+ 20 A re ho bona: “Ke e mong oa ba leshome le metso e ’meli, ea kenyang letsoho le ’na ka sekotlolong+ se kopanetsoeng. 21 Ke ’nete, Mor’a motho oa tloha, feela joalokaha ho ngoliloe malebana le eena, empa ho malimabe motho eo Mor’a motho a ekoang ka eena! Ho ka be ho bile molemo hoja motho eo a ne a sa tsoaloa.”+ 22 Ha ba ntse ba tsoela pele ho ja, a nka bohobe, a kōpa tlhohonolofatso, a bo qhetsola eaba o ba fa bona, ’me o re: “Bo nkeng, sena se bolela ’mele+ oa ka.” 23 Ha a nka senoelo, a leboha ’me a ba fa sona, ’me kaofela ba noa ho sona.+ 24 Eaba o re ho bona: “Sena se bolela ‘mali+ a selekane’+ a ka, a tlang ho tšolloa+ molemong oa ba bangata.+ 25 Kannete ke re ho lōna, ho hang ha ke sa tla hlola ke noa sehlahisoa sa sefate sa morara ho fihlela letsatsing leo ka lona ke se noang se le secha ’musong oa Molimo.”+ 26 Qetellong, ka mor’a ho bina lithoriso,+ ba tsoa ba ea Thabeng ea Mehloaare.+ 27 Eaba Jesu o re ho bona: “Kaofela le tla khoptjoa, hobane ho ngoliloe, ‘Ke tla otla molisa,+ ’me linku li tla hasa-hasana.’+ 28 Empa ka mor’a hore ke tsosoe ke tla le etella pele ho kena Galilea.”+ 29 Empa Petrose a re ho eena: “Esita le haeba ba bang kaofela ba khoptjoa, leha ho le joalo ’na nke ke ka khoptjoa.”+ 30 Eaba Jesu o re ho eena: “Kannete ke re ho uena, Kajeno, e, bosiung bona, pele mokōkō o lla habeli, u tla ntatola ka makhetlo a mararo.”+ 31 Empa a qala ho re ka tieo: “Haeba ke lokela ho shoa le uena, ho hang nke ke ka u latola.” Ba bang kaofela le bona ba qala ho bua ntho e tšoanang.+ 32 Kahoo ba tla nģalong e bitsoang Gethesemane, ’me a re ho barutuoa ba hae: “Lulang mona ha ke ntse ke rapela.”+ 33 A nka Petrose le Jakobo le Johanne+ hore ba tsamaee le eena, ’me a qala ho tsieleha le ho khathatseha+ habohloko. 34 Eaba o re ho bona: “Moea oa ka o saretsoe+ haholo, esita le ho isa lefung. Salang mona ’me le lule le lebetse.”+ 35 Ha a e-ea pejana a qala ho itihela fatše ’me a qala ho rapela hore, haeba ho ne ho khoneha, hora eo e ke e mo fete.+ 36 Eaba o tsoela pele ho re: “Abba, Ntate,+ lintho tsohle lia khoneha ho uena; tlosa senoelo sena ho ’na. Empa leha ho le joalo ho se ke ha etsoa seo ke se batlang, empa ho etsoe seo u se batlang.”+ 37 Eaba oa tla ’me o ba fumana ba robetse, eaba o re ho Petrose: “Simone, na u robetse? Na ha ua ka ua ba le matla a hore u lule u lebetse hora+ e le ’ngoe? 38 Banna, le lule le lebetse ’me le rapela,+ e le hore le se ke la kena molekong. Ka ho hlakileng, moea o na le tabatabelo, empa nama ea fokola.”+ 39 A boela a tloha ’me a rapela, a bua lentsoe+ le tšoanang. 40 A boela a tla eaba o ba fumana ba robetse, kaha mahlo a bona a ne a imetsoe, ’me kahoo ba ne ba sa tsebe hore na ba ka mo araba+ ka ho re’ng. 41 Eaba o tla ka lekhetlo la boraro ’me o re ho bona: “Ka nako e kang ee le robetse ’me le iphomoletse! Ho lekane! Hora e fihlile!+ Bonang! Mor’a motho o ekeloa matsohong a baetsalibe.+ 42 Emang, a re eeng.+ Bonang! Moeki oa ka o atametse.”+ 43 Kapele-pele, ha a sa ntse a bua, Judase, e mong oa ba leshome le metso e ’meli, a fihla hammoho le bongata bo nkileng lisabole le melangoana bo tsoa ho baprista ba ka sehloohong le bangoli le banna+ ba baholo. 44 Joale moeki oa hae o ne a ba file pontšo eo ho lumellanoeng ka eona, a re: “Mang kapa mang eo ke mo akang, ke eena; mo iseng litlamong ’me le mo tsamaise ka tšireletseho.”+ 45 A tla ka ho toba ’me a mo atamela a re: “Rabi!” eaba o mo aka+ ka lerato. 46 Kahoo ba mo tšoara ’me ba mo isa litlamong.+ 47 Leha ho le joalo, e mong oa ba neng ba eme haufi a tsomula sabole ea hae ’me a hlatha lekhoba la moprista ea phahameng a le tlosa tsebe.+ 48 Empa ha Jesu a arabela a re ho bona: “Na le tsoile le nkile lisabole le melangoana ho tla ntšoara joalokaha eka le tlil’o tšoara lesholu?+ 49 Letsatsi le letsatsi ke ne ke e-na le lōna ka tempeleng ke ruta,+ ’me leha ho le joalo ha lea ka la nkisa litlamong. Leha ho le joalo, ke hore Mangolo+ a ka phethahala.”+ 50 Kaofela ba mo tlohela+ ’me ba baleha.+ 51 Empa mohlankana ea itseng ea apereng seaparo sa line ea boleng bo botle ’meleng o hlobotseng a qala ho mo latela haufi; eaba ba leka ho mo tšoara,+ 52 empa a siea seaparo sa hae sa line ’me a baleha a hlobotse. 53 Joale ba isa Jesu ho moprista ea phahameng, ’me baprista ba ka sehloohong le banna ba baholo le bangoli kaofela ba bokana.+ 54 Empa Petrose, a le hōle, a mo latela+ ho ea fihla ka lebaleng la moprista ea phahameng; ’me o ne a lutse hammoho le bahlanka ba ntlo ’me a iphuthumatsa ka pel’a mollo o khanyang. 55 Khabareng baprista ba ka sehloohong le Sanhedrine eohle ba ne ba batla bopaki khahlanong le Jesu hore ba mo bolaee,+ empa ba ne ba sa bo fumane.+ 56 Ka sebele, ba bangata ba ne ba fana ka bopaki ba bohata khahlanong le eena,+ empa bopaki ba bona bo ne bo sa lumellane.+ 57 Hape, ba bang ba ne ba ema ’me ba beha bopaki ba bohata khahlanong le eena, ba re: 58 “Re utloile a re, ‘Ke tla heletsa tempele ena e ileng ea etsoa ka matsoho ’me ka matsatsi a mararo ke tla haha e ’ngoe e sa etsoang ka matsoho.’”+ 59 Empa leha e le ka mabaka ana bopaki ba bona bo ne bo sa lumellane. 60 Qetellong moprista ea phahameng a ema har’a bona ’me a botsa Jesu, a re: “Na ha u re letho ho araba? Ke eng seo baa ba se pakang khahlanong le uena?”+ 61 Empa a khutsa ’me a se ke a araba ho hang.+ Moprista ea phahameng a boela a qala ho mo botsa a re ho eena: “Na ke uena Kreste Mora oa Ea Bokoang?”+ 62 Joale Jesu a re: “Ke ’na; ’me lōna le tla bona Mor’a motho+ a lutse ka letsohong le letona+ la matla ’me a tla ka maru a leholimo.”+ 63 Eaba moprista ea phahameng o hahola liaparo+ tsa hae tsa ka hare ’me o re: “Na re sa hloka lipaki tse eketsehileng?+ 64 Le utloile nyefolo eo.+ Le nahana’ng?” Kaofela ba mo ahlola e le ea lokeloang ke lefu. 65 Ba bang ba qala ho mo tšoela ka mathe+ le ho koahela sefahleho sohle sa hae ’me ba mo otla ka litebele le ho re ho eena: “Profeta!” ’Me, ha ba mo jabela sefahlehong, bahlanka ba lekhotla ba mo nka.+ 66 Joale ha Petrose a ntse a le tlaase lebaleng, le leng la makhabunyane a moprista ea phahameng la tla,+ 67 ’me, ha le bona Petrose a iphuthumatsa, la mo sheba ka ho toba ’me la re: “Le uena u ne u e-na le Monazaretha, Jesu+ enoa.” 68 Empa a latola, a re: “Ha ke mo tsebe leha e le hona hore ke utloisisa seo u se buang,” eaba o tsoela ka ntle mathuleng.+ 69 Moo lekhabunyane, ha le mo bona, la boela la qala ho re ho ba emeng haufi: “E mong oa bona ke enoa.”+ 70 O ne a boetse a ho latola. Hape ka mor’a nakoana ba emeng haufi ba qala ho re ho Petrose: “Ka sebele u e mong oa bona, etsoe, ha e le hantle, u Mogalilea.”+ 71 Empa a qala ho bitsa bomalimabe le ho hlapanya:+ “Ha ke tsebe motho enoa eo le buang ka eena.”+ 72 Kapele-pele mokōkō oa lla lekhetlo la bobeli;+ ’me Petrose a hopola polelo eo Jesu a ileng a mo bolella eona: “Pele mokōkō o lla habeli, u tla ntatola ka makhetlo a mararo.”+ Eaba o sitoa ho itšoara ’me o qala ho lla.+